《令狐信芳招饮天庆呈张文焕》
元代·方回

仲秋久不雨，残暑气犹郁。
昼梦化飞鸿，青冥脱罗罻。
果有叩门者，嘉招为湔祓。
林下见高人，杯中得佳物。
世故万不平，如利剑一刜。
何况诗家流，谈锋出奇倔。
味同本道合，心敬匪貌屈。
维兹古琳宫，岿然金碧几。
生云石巑屼，荫日树蓊蔚。
更有竹万竿，风梢互披拂。
黄冠作保行，享此傲簪绂。
吾侪许借景，仙意亦仿佛。
其徒传异书，升空白日歘。
腐儒早知命，灵丹未甘乞。
座间亦有赋，肠枯语言吃。
崖根茗泉深，尚留一再掘。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。